URDHËR

Nr. 680, datë 14.7.2025

PËR DISA NDRYSHIME DHE SHTESA NË URDHRIN NR. 354, DATË 21.12.2011, “PËR MIRATIMIN E RREGULLORES ‘MBI MBROJTJEN E KAFSHËVE GJATË TRANSPORTIT’”

Në mbështetje të pikës 4, të nenit 102 të Kushtetutës dhe pikës 2, të nenit 72, të ligjit nr. 10465, datë 29.9.2011, “Për shërbimin veterinar në Republikën e Shqipërisë”, të ndryshuar,

URDHËROJ:

Në urdhrin nr. 354, datë 21.12.2011, “Për miratimin e rregullores ‘Mbi mbrojtjen e kafshëve gjatë transportit’”, bëhen shtesat dhe ndryshimet si më poshtë vijon:
1. Në nenin 2 ndryshohen përkufizimet me përmbajtje si më poshtë:

“d) Pikë Kontrolli Kufitar nënkupton një vend dhe ambientet që i përkasin atij, të përcaktuara nga autoriteti kompetent qendror për kryerjen e kontrolleve zyrtare në pikën e kontrollit kufitar të mbërritjes së parë në territorin e Republikës së Shqipërisë, për çdo ngarkesë të kategorive të kafshëve dhe mallrat që u nënshtrohen kontrolleve zyrtare në pikat e kontrollit kufitar.

e) “Autoritet Kompetent” nënkupton:

- Autoriteti Kompetent Qendror ose Autoritetet Kompetente për organizimin e kontrolleve zyrtare dhe aktiviteteve të tjera zyrtare, në përputhje me legjislacionin në fuqi për kontrollet zyrtare; 

- Çdo institucion tjetër të cilit i është dhënë kjo përgjegjësi;

- Autoritetet kompetente të shteteve të tjera.

g) Pikë dalëse nënkupton një pikë kontrolli kufitar ose çdo vend tjetër të caktuar nga një autoritet kompetent, ku kafshët e transportuara largohen nga territori doganor i Republikës së Shqipërisë, duke përjashtuar transportin e kafshëve që nuk kryhet në lidhje me një aktivitet ekonomik dhe për transportin e kafshëve drejtpërdrejt në ose nga klinikat veterinare, sipas këshillës së një veterineri.”
Pas shkronjës “s” shtohet përkufizimi me këtë përmbajtje:

“sh) Veteriner zyrtar nënkupton veterinerin e emëruar nga një autoritet kompetent që është ose jo pjesë e stafit, i kualifikuar në mënyrë të përshtatshme siç duhet për të kryer kontrolle zyrtare dhe veprimtari të tjera zyrtare në përputhje me legjislacionin në fuqi për kontrollet zyrtare.”
2. Neni 25 “Inspektimet dhe raportimet vjetore të autoritetit kompetent”, ndryshon si më poshtë vijon: Autoriteti Kompetent i paraqet Autoritetit Kompetent Qendror deri më 31 gusht të çdo viti një raport vjetor për vitin e kaluar mbi inspektimet e kryera prej tyre për të verifikuar përputhjen me kërkesat e këtij urdhri. Raporti duhet të shoqërohet nga një analizë e mangësive kryesore të zbuluara dhe një plan veprimi për të adresuar këto mangësi. 
3. Për zbatimin e këtij urdhri ngarkohen Drejtoria e Përgjithshme e Zhvillimit në Fushën e Sigurisë Ushqimore, Veterinarisë, Mbrojtjes së Bimëve dhe Peshkimit, Autoriteti Kombëtar i Veterinarisë dhe Mbrojtjes së Bimëve dhe Autoriteti Kombëtar i Ushqimit.

Ky urdhër hyn në fuqi pas botimit në Fletoren Zyrtare dhe i fillon efektet nga data 1.9.2027. 

